Mesterová, Zuzana, poslankyňa NR SR (2024-10-02):
Vážení kolegovia, vážené kolegyne, začnem takto. Vláda sa rozhodla, že za dôsledky krízy potrestá radových ľudí. Je to jedno zmätočné rozhodnutie za druhým. Ako povedal môj jeden kolega, táto vláda by sa dala nazvať aj vládou jednodňových rozhodnutí, pretože to, čo platí dnes, už neplatí zajtra. Je to vláda chaosu a zdražovania. Pre tých kolegov, ktorých zvykne iritovať, keď ich kritizujú ženy, len dodám, že toto sú slová najtalentovanejšieho politika v histórii Slovenskej republiky Roberta Fica. Takto označil vládu Ivety Radičovej, keď sa chystali zvýšiť DPH z 19 na 20 %. Vtedy Robert Fico tiež povedal, že tento krok možno označiť za najhoršie pravicové riešenie, ktorým koaličné strany porušujú predvolebné sľuby, keďže sľubovali dane nezvyšovať. Možno vám to znie povedome, ešte v apríli tohto roku sám Robert Fico toto garantoval. Ak by Robert Fico nestál na čele tejto vlády, myslím si, že tieto slová by sa nebál použiť znova, pretože nič lepšie nevystihuje jeho štvrtú vládu ako tento jeho výrok. Každý deň tu vidíme zmenu v sadzbách DPH, sadzby DPH lietajú od 5 do 23 %. Andrej Danko cez víkend vyhlásil, že sa bude snažiť hľadať kompromisy, aby konsolidácia bola. Minister Kamenický včera sa posťažoval plénu Národnej rady, aké je ťažké byť ministrom v tejto vláde a tvoriť kompromisy, ktoré chce vládna koalícia. A do toho všetkého, aby sme nemali málo a konsolidovali poriadne, Tibor Gašpar a Andrej Danko na dva dni zabavia plénum Národnej rady a konsolidujú nálepky na počítačoch poslankýň Národnej rady. Robert Fico to nemohol vystihnúť lepšie. Toto je vláda chaosu a zdražovania. Ja som sa včera, včera som si pozorne vypočula ministra Kamenického a naozaj som sa snažila pochopiť, čo táto vláda touto konsolidáciou zamýšľa. Ale nedozvedela som sa od neho nič, len historický prehľad toho, ako vznikal náš dlh, kto za to môže, kto za to nemôže, prečo musia konsolidovať takto, ako konsolidujú, prečo konsolidujete takto, ako konsolidujete, a posťažoval sa, že opozícia mu nepriniesla dobré návrhy a dobré riešenia. No, pán minister, možno vám poviem novinku, ale my nevládneme spolu, vládna koalícia sa síce rozrastá delením... (Reakcia ministra financií.) Poviete mi to potom vo faktickej. Vládna koalícia sa síce rozrastá delením, ale nie o opozíciu. Tak ak neviete vládnuť, ak to neviete urobiť poriadne, tak to nerobte, to je jednoduché. A ja by som sa rada možno vyjadrila aj k dopadom tejto konsolidácie a túto diskusiu viedla trochu hlbšie a odborne, ale z toho, čo sme sa dozvedeli včera, z toho, čo povedal minister Kamenický, a z toho, čo zaznelo vo verejnom éteri cez víkend, ani ja, ani vy, ani minister Kamenický nevie, ako bude konsolidácia na konci dňa vyzerať. A to už sme v druhom čítaní! To isté sa dialo pri konsolidácii... novele trestných... to isté sa dialo pri novele trestných kódexov. Expresne rýchlo ste schválili zmeny v trestných kódexoch. My sme vás vtedy upozorňovali na to, že robíte to rýchlo, robíte to zbesilo a nikto nevie predpokladať, čo to prinesie. A čo to prinieslo v kontexte konsolidácie? Prinieslo to to, že nezaplatenie dane do 20-tisíc eur nebude trestným činom. Takto ste pomohli konsolidovať verejné financie? A robíte to znova a znova vás upozorňujeme na to, že neviete, aké následky napácha takýto rýchly a zbesilý postup v legislatívnej praxi. Traja ministri financií vás varujú, aké to bude mať dopady na spoločnosť, že neprinášate nič. Neprinášate rast, neprinášate prosperitu, len ochudobňujete ľudí a zvyšujete ich životné náklady. Minister Kamenický sa tu chválil, že znižujete DPH na základné potraviny. Na základné potraviny. To je všetko? To je všetko, čo prináša štvrtá vláda Roberta Fica po štyritisíc siedmich dňoch, po trinástich rokoch vlády, že vy ľuďom garantujete základné potraviny na prežitie? Žiadnu nádej do budúcna? Hlavne že ste zvýšili svoje platy, postarali ste sa o to, aby ste boli zabezpečení vy, aby každý v tejto koalícii dostal to, čo potrebuje, aby nejakým spôsobom prežila. A ľuďom garantujete základné prežitie. Po trinástich rokoch vlády! Na toto ste mandát nedostali, kolegovia a kolegyne. A toto nie je len finančná otázka. Toto je ďalší krok k neslobode. Pretože tým, že zaťažíte rodiny ďalšími výdavkami, ktoré budú musieť zniesť, pretože ste neboli schopní za rok konštruktívne pristúpiť k tomu, aby ste našli vhodné riešenia, ktoré nebudú len hrubou záplatou, ale prinesú riešenie, ktoré bude civilizované a ktoré sa spravodlivo a ktoré prinesie spravodlivé rozdelenie záťaže pre spoločnosť, priniesli ste opäť raz hrubú záplatu, ktorá zaťaží rodiny, ktoré sa budú musieť zaoberať len tým, ako prežijú, ako znesú tieto výdavky, a neostane im čas ani energia na to, aby sa mohli zaoberať svojimi vyššími potrebami. Neostane im čas na to, aby sa mohli zaoberať tým, čo v tejto krajine stvárate, ako im kradnete ich slobodu, ako ničíte túto krajinu nielen v otázke základného prežitia, ale v otázke všetkých verejných služieb. Toto je hanba! Toto je hanba, na ktorú ste mandát nedostali. Zložili ste sľub nie vládnej koalícii, ale ľuďom tejto krajiny, že budete konať v ich prospech. Tak ho začnite napĺňať, alebo choďte od toho! Ďakujem. (Potlesk.)